La Convenció per a la protecció del patrimoni mundial, cultural i natural, ratificada per l'Estat espanyol, preveu l'obligació dels estats part d'identificar, protegir, conservar, rehabilitar i transmetre a les generacions futures el patrimoni cultural i natural situat en el seu territori.
El Comitè del Patrimoni Mundial de la UNESCO decideix sobre la inscripció de béns del patrimoni cultural i del patrimoni natural en la Llista del patrimoni mundial, per a la qual cosa és necessari que el bé tingui un valor universal excepcional.
Cadascun dels estats part de la Convenció ha de presentar al Comitè del Patrimoni Mundial un inventari dels béns del patrimoni cultural i natural situats en el seu territori i aptes per ser inclosos en la Llista del patrimoni mundial.
A l'Estat espanyol, correspon a cada comunitat autònoma la selecció dels béns del seu territori susceptibles de ser declarats patrimoni mundial per a la seva inclusió en la Llista indicativa de l'Estat espanyol, que aprova el Consell del Patrimoni Històric del Ministeri de Cultura.
Aquest Decret regula el procediment per elaborar candidatures de béns del patrimoni cultural català per a la seva inscripció en la Llista del patrimoni mundial.
El procediment es pot iniciar d'ofici o a sol·licitud de qualsevol persona física i jurídica que justifiqui el valor universal excepcional del bé objecte de la candidatura.
S'exigeix l'informe preceptiu i vinculant del Consell Assessor del Patrimoni Cultural Català per resoldre favorablement la presentació d'una candidatura per formar part de la Llista indicativa de l'Estat espanyol.
Aquest Decret també preveu que el departament competent en matèria de cultura elabori un protocol tècnic per a la preparació de les candidatures esmentades, que permetrà implementar criteris objectius i tècnics que afavoreixin la transparència i siguin valedors d'una garantia jurídica en la decisió de quins béns poden ser objecte d'aquesta proposta.
Al mateix temps, es pretén aconseguir que les propostes plantejades des de Catalunya tinguin prou solvència per poder formar part de la Llista indicativa de l'Estat espanyol.
Per aquest motiu la memòria justificativa de les candidatures s'ha d'elaborar d'acord amb els criteris del protocol tècnic i ha d'incloure aspectes fonamentals per a l'aprofitament dels potencials científics, de gestió cultural i d'impacte positiu en els territoris.
Per tot això, de conformitat amb l'article 26.e) de la Llei 13/2008, del 5 de novembre, de la presidència de la Generalitat i del Govern;
A proposta del conseller de Cultura, d'acord amb el dictamen de la Comissió Jurídica Assessora i d'acord amb el Govern,
L'objecte d'aquest Decret és regular el procediment d'elaboració de candidatures de béns que formen part del patrimoni cultural català per a la seva inscripció en la Llista del patrimoni mundial de la UNESCO.
El procediment d'elaboració de candidatures de béns del patrimoni cultural català per inscriure's com a patrimoni mundial es pot iniciar d'ofici o a sol·licitud d'una o diverses persones físiques o jurídiques interessades.
Correspon a la direcció general competent en matèria del patrimoni cultural incoar els procediments que s'iniciïn d'ofici.
La resolució d'incoació s'ha de notificar a les persones interessades i a l'ajuntament del municipi on radica el bé immoble.
Les persones físiques o jurídiques poden presentar propostes de candidatures d'acord amb un model de formulari normalitzat, que es pot obtenir a través del web del departament competent en matèria de cultura.
La sol·licitud s'ha d'adreçar a la direcció general competent en matèria de patrimoni cultural.
La iniciació del procediment a sol·licitud de persona interessada s'ha de comunicar a les altres persones interessades i a l'ajuntament del municipi on radica el bé immoble.
Documentació i admissió de sol·licituds
Les sol·licituds de propostes de candidatures han d'anar acompanyades de la documentació següent:
a) Si es tracta d'una persona física, còpia compulsada del document d'identitat de la persona sol·licitant.
b) Quan actuï en nom d'altri, còpia compulsada del document d'identitat de la persona signant de la proposta i documentació acreditativa de la representació en què actua, si no s'ha d'inscriure en un registre públic.
En cas que la representació estigui inscrita en un registre públic, no cal aportar aquesta documentació perquè l'òrgan instructor ho comprova d'ofici.
c) Documentació que acrediti la concurrència dels criteris establerts per poder ser objecte de candidatura de patrimoni mundial, d'acord amb el model de sol·licitud.
No cal aportar el document d'identitat si s'autoritza l'òrgan instructor que consulti les dades corresponents.
Si es tracta d'una persona jurídica, l'òrgan instructor comprova d'ofici les dades relatives a la personalitat jurídica i a la capacitat d'obrar als registres corresponents.
En el cas que l'òrgan instructor, per causes alienes a la seva actuació, no pugui comprovar d'ofici les dades corresponents, ha de requerir la persona sol·licitant que aporti la documentació escaient en el termini de deu dies hàbils.
Si la sol·licitud no reuneix els requisits establerts en l'article 49 de la Llei 26/2010, del 3 d'agost, de règim jurídic i de procediment de les administracions públiques de Catalunya o no aporta la documentació que preveu l'apartat 1 s'ha de requerir a la persona sol·licitant que, en el termini de deu dies hàbils, esmeni la falta o aporti els documents preceptius, amb indicació que, si no ho fa, es considera que desisteix de la seva sol·licitud, amb la resolució prèvia que ha de dictar la persona titular de la direcció general competent en matèria de patrimoni cultural.
El termini d'esmena pot ser ampliat fins a cinc dies com a màxim, a petició de la persona interessada o a iniciativa de l'òrgan instructor, quan l'aportació dels documents requerits presenti dificultats especials.
Correspon a la direcció general competent en matèria de patrimoni cultural inadmetre les sol·licituds que no compleixin els requisits corresponents.
Contra la resolució d'inadmissió es pot interposar recurs d'alçada davant la persona titular del departament competent en matèria de cultura.
L'Agència Catalana del Patrimoni Cultural instrueix aquest procediment mitjançant el seu director o directora.
Memòria justificativa de la candidatura
S'ha d'elaborar una memòria justificativa d'acord amb el protocol tècnic per a la preparació de les candidatures a patrimoni mundial, que aprova la persona titular del departament competent en matèria de cultura.
S'ha de donar publicitat al protocol mitjançant la seu electrònica de la Generalitat.
Si el procediment s'ha iniciat a instància de part, l'òrgan instructor ha de requerir la persona sol·licitant que presenti la memòria justificativa en el termini de dos mesos.
En casos degudament justificats l'òrgan instructor pot ampliar aquest termini en un mes.
Si el procediment s'inicia d'ofici, l'òrgan instructor ha d'elaborar la memòria justificativa.
L'òrgan instructor ha d'analitzar la proposta de candidatura partint de la memòria justificativa i aplicant criteris de valoració objectius i ponderats d'acord amb la importància i transcendència cultural del bé.
L'òrgan instructor ha de fer d'ofici totes les actuacions que consideri necessàries per determinar, conèixer i comprovar les dades, els fets o les circumstàncies en virtut de les quals hagi de valorar les propostes de candidatures presentades.
L'òrgan instructor pot sol·licitar informe a l'Institut d'Estudis Catalans o a altres institucions científiques, tècniques o universitàries de prestigi o competència reconeguts, sens perjudici del que preveu l'article 7.
Si un cop analitzada la proposta, l'òrgan instructor considera que pot reunir els valors suficients per presentar-la com a candidatura per a la seva inscripció a la Llista del patrimoni mundial, ha d'elaborar-ne un informe tècnic i ha de sotmetre la proposta a la valoració del Consell Assessor del Patrimoni Cultural Català.
En cas que l'òrgan instructor consideri que no està acreditat que hi hagi elements suficients per fonamentar la candidatura, ha de proposar a l'òrgan resolutori desestimar la candidatura.
En aquest cas no cal demanar informe al Consell Assessor del Patrimoni Cultural Català.
Instruït el procediment i immediatament abans de redactar la proposta de resolució, cal donar audiència a les persones interessades i a l'ajuntament del municipi on radica el bé immoble.
Si l'ajuntament del municipi on radica el bé immoble emet una valoració desfavorable a la proposta de candidatura, l'òrgan resolutori ha de desestimar la sol·licitud, sense necessitat de demanar informe al Consell Assessor del Patrimoni Cultural Català.
Informe del Consell Assessor del Patrimoni Cultural Català
El Consell Assessor del Patrimoni Cultural Català ha d'emetre informe sobre la proposta de candidatura per a la seva inscripció a la Llista del patrimoni mundial que li sotmeti l'òrgan instructor.
Aquest informe és preceptiu i vinculant.
Abans de l'emissió de l'informe, el Consell Assessor del Patrimoni Cultural Català pot sol·licitar a l'òrgan instructor la documentació complementària, els aclariments sobre la informació aportada i les justificacions que consideri pertinents.
El Consell Assessor ha d'emetre l'informe en el termini màxim de dos mesos.
La persona titular del departament competent en matèria de cultura resol, a proposta de l'òrgan instructor, la presentació de la candidatura de patrimoni mundial a l'òrgan competent de l'Administració General de l'Estat.
Aquesta resolució s'ha de notificar a les persones interessades i a l'ajuntament del municipi on radica el bé immoble i pot ser recorreguda potestativament, mitjançant el recurs de reposició davant el mateix òrgan que l'ha dictat, en el termini d'un mes, o pot ser impugnada directament davant el Tribunal Superior de Justícia de Catalunya en el termini de dos mesos.
El termini per resoldre i notificar la resolució és de sis mesos.
El transcurs del termini esmentat sense que es notifiqui la resolució comporta que les persones interessades puguin entendre desestimades les seves pretensions per silenci administratiu.
Mentre l'Agència Catalana del Patrimoni Cultural no assumeixi la totalitat de les seves funcions, l'organisme instructor a què fa referència l'article 4 és la direcció general competent en matèria de patrimoni cultural.